

Tárgy: **Az önkormányzat 2017. évi**

**költségvetési rendelet-tervezete**

**E L Ő T E R J E S Z T É S**

**Csemő Község Képviselő-testületének**

**2017. február 21-én tartandó ülésére**

**Tisztelt Képviselő-testület!**

Az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, a Képviselő-testület köteles a 2017. évi költségvetésről rendeletet alkotni.

*A jogalkotásról szóló 2010. évi CXXX. törvény 17. §-a alapján a jogszabály előkészítője előzetes hatásvizsgálat elvégzésével felméri a szabályozás várható következményeit.* Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. Az előterjesztés szövegében minden esetben be kell mutatni különösen a rendelet társadalmi, gazdasági, költségvetési, környezeti, egészségi, adminisztratív terheket befolyásoló és egyéb hatásait, a rendelet megalkotásának szükségességét, a rendeletalkotás elmaradása esetén annak várható következményeit, valamint a rendelet alkalmazásához szükséges személyi, szervezeti, tárgyi és pénzügyi feltételeket.

Társadalmi, gazdasági, költségvetési hatásai: A rendelet biztosítja az Önkormányzat és intézményei jogszerű működését és finanszírozását.

Környezeti és egészségügyi következményei: A rendeletnek nincsenek környezeti és egészségügyi következményei.

Adminisztratív terheket befolyásoló hatásai: A tervezet adminisztratív terheket nem keletkeztet.

A jogszabály megalkotásának szükségessége, a jogalkotás elmaradásának várható következményei: Az Alaptörvény és az Áht. által meghatározottak szerint a rendelet alkotás kötelező. A jogalkotás elmaradása esetén egyes kifizetések teljesítésére nem lenne lehetőség.

A jogszabály alkalmazásához szükséges személyi, szervezeti, tárgyi és pénzügyi feltételek: A rendelet alkalmazásához szükséges személyi, szervezeti, tárgyi feltételek adottak. A pénzügyi feltételek a központi költségvetésből származó és helyi bevételeinkből biztosítottak.

**Az Önkormányzat költségvetési politikájának fő vonásai 2017. évben**

*Az elmúlt évekkel egyezően, a 2017. évben sem változnak a megfogalmazott költségvetési alapelvek, amelyek a következők:*

**1. Takarékos, átlátható és biztonságos működtetés.**

**2. A kötelezően ellátandó feladatok biztosítása.**

**3. A szociálisan rászorultak támogatása.**

**4. Az elindított beruházások megvalósítása, a forrás biztosítása.**

**5. Tudatos településüzemeltetés és fejlesztés.**

**6. Pályázatok figyelése, kapcsolódás az aktuális pályázatokhoz, a pályázatok önrészének megteremtése.**

**Kiemelt célkitűzés, hogy a kötelező feladatok ellátását biztosítsuk.**

Magyarország helyi önkormányzatairól szóló 2014.évi CLXXXIX. törvény alapján az önkormányzat helyi közügyek, valamint a helyben biztosítható közfeladatok körében ellátandó *helyi önkormányzati feladatok különösen:*

1. településfejlesztés, településrendezés,

2. településüzemeltetés (köztemetők kialakítása és fenntartása, a közvilágításról való gondoskodás, kéményseprő-ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása)

3. a közterületek, valamint az önkormányzat tulajdonában álló közintézmények elnevezése

4. egészségügyi alapellátás, az egészséges életmód segítését célzó szolgáltatások

5. környezet-egészségügy (köztisztaság, települési környezet tisztaságának biztosítása, rovar és rágcsálóirtás)

6. óvodai ellátás

7. kulturális szolgáltatás, különösen a nyilvános könyvtári ellátás biztosítása, filmszínház, előadói-művészeti szervezet támogatása, a kulturális örökség helyi védelme, a helyi közművelődési tevékenység támogatása

8. szociális, gyermekjóléti és gyermekvédelmi szolgáltatások ellátása

9. lakás- és helyiséggazdálkodás

10. a területén hajléktalanná vált személyek ellátásának, rehabilitációjának, valamint a hajléktalanná válás megelőzésének biztosítása

11. helyi környezet- és természetvédelem

12. honvédelem, polgári védelem, katasztrófavédelem, helyi közfoglalkoztatás

13. helyi adóval, gazdaságszervezéssel és a turizmussal kapcsolatos feladatok

14. kistermelők, őstermelők számára – jogszabályban meghatározott termékeik –

értékesítési lehetőségeinek biztosítása, ideértve a hétvégi árusítás lehetőségeit is

15. sport, ifjúsági ügyek

16. nemzetiségi ügyek

17. közreműködés a település közbiztonságának biztosításában

18. helyi közösségi közlekedés biztosítása

19. hulladékgazdálkodás

20. távhőszolgáltatás

21. viziközmű-szolgáltatás, amennyiben a viziközmű-szolgáltatásról szóló törvény rendelkezései szerint a helyi önkormányzat ellátásért felelősnek minősül.”

További törvényi lehetőségek helyi önkormányzati feladat-telepítésre:

– törvény a felsoroltakon kívül más, a helyi közügy, helyben biztosítható közfeladat ellátását is előírhatja,

– törvényben meghatározott esetekben az önkormányzat és az állam külön, a finanszírozást is rendező megállapodása alapján az önkormányzat állami feladatokat is elláthat,

– a helyi önkormányzatok továbbra is önként vállalhatják olyan helyi közügyek ellátását, amelyet jogszabály nem utal más szerv kizárólagos hatáskörébe. Az önként vállalt feladatok ellátása azonban nem veszélyeztetheti a kötelező feladatok ellátását. Finanszírozásuk forrását elsősorban az önkormányzat saját bevételei, illetve az erre a célra biztosított külön források képezhetik.

*Önkormányzatunk* ***önként vállalt*** *feladatként látja el:*

*- közösségi rendezvények szervezését,*

*- civil szervezetek támogatását,*

*- első lakáshoz jutók támogatását,*

*- Csemői Hírmondó havilap működtetése*

*- települési internetes és internetes közösségi oldal működtetését,*

*- piac fenntartását.*

**Tisztelt Képviselő-testület!**

A kötelező és önként vállalt feladatok ellátásán túl - korábbi évek gyakorlatának megfelelően és a pénzügyi lehetőségeink figyelembe vételével – önerőből is tervezünk a településfejlesztési feladatokat elvégezni.

A 2017-2018-ra tervezett fejlesztési koncepciót a 2017. január 31-i ülésen a testület jóváhagyta. Az elfogadott alapvetések szerint:

***Az idei évben kiemelt figyelmet kell fordítanunk arra a tényre is, hogy vannak beadott és beadás előtt álló pályázataink is. A pályázatok sikere esetén önerőt és a megvalósításhoz szükséges, pályázatban nem biztosított költségeket az önkormányzati költségvetésben terveznünk kell.***

***Az idei évben kiemelt figyelmet szeretnék fordítani arra is, hogy a „Virágos Magyarországért” versenyben 20 éve érte el az I. helyezést Csemő. Az évforduló méltó megünneplése számos feladatot és költséget is jelent.***

**Csemő Község Önkormányzatának 2017. évi költségvetési főösszege: 630.556.989 Ft**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**BEVÉTELEK**

* **Önkormányzatok működési támogatásai**

Ezen a soron szerepelnek a központi költségvetésből a költségvetési törvény alapján juttatott támogatások.

* Helyi önkormányzatok működésének általános támogatása: 156.380.562 Ft

Ez a támogatás az önkormányzat és a hivatal általános működésével, feladatellátásával kapcsolatban felmerülő kiadásokra fordítható.

* Települési önk. egyes köznevelési feladatainak támogatása: 92.376.330 Ft

Ez a támogatás a kötelezően ellátandó óvodai feladatok finanszírozására szolgál a gyermeklétszám alapján.

* Települési önk. szociális, gyermekjóléti és gyermekétkeztetési feladatainak támogatása: 73.681.631 Ft

Ebből 27.224.000 Ft a szociális feladatok ellátására (szociális juttatások, közfoglalkoztatás önrész, falugondnokok, gyermekétkeztetés), 10.000.000 Ft falugondnoki szolgáltatásra, 35.879.651 Ft gyermekétkeztetésre és 577.980 Ft a rászoruló gyermekek szünidei étkeztetésének támogatására használható fel.

* Települési önk. kulturális feladatainak támogatása: 5.208.660 Ft

Ez a támogatás könyvtári és közösségi színtéri feladatok ellátására szolgál, azzal a kitétellel, hogy kötelező a támogatás legalább 10%-át a könyvtári állomány gyarapítására és további 10%-át közösségi színtéri szakmai feladataira fordítani.

* **Egyéb működési célú támogatási bevétel államháztartáson belülről**

Ide tartoznak a központi költségvetésből, a TB Alaptól, egyéb államháztartáson belüli költségvetési szervtől kapott támogatások. Itt került tervezésre a védőnői és iskolaegészségügyi ellátások finanszírozása (10.563.600 Ft), továbbá a növénytermesztéssel kapcsolatban keletkező területalapú támogatás (1.200.000 Ft).

* **Közhatalmi bevételek**

Itt jelennek meg a tervezett iparűzési adó 38.000.000 Ft, gépjárműadó önkormányzatot illető része 9.000.000 Ft, pótlék, bírság bevételek 300.000 Ft összegben.

* **Működési bevételek**

Ezek a bérleti díjakból 4.719.627 Ft, lakbérekből 256.464 Ft, étkezési térítési díjakból 2.572.000 Ft, illetve a hozzájuk kapcsolódó fizetendő áfából 1.795.632 Ft várható bevétel.

* **Egyéb működési célú átvett pénzeszköz**

Itt kell tervezni azokat a 2016-ben háztartásoknak folyósított kamatmentes kölcsönöket, melyeknek visszafizetési ideje a 2017. évben esedékes (754.300 Ft).

* **Felhalmozási bevételek**

A 10. d. 8. szám alatti lakóingatlanra kötött ingatlan értékesítési szerződés alapján a 2017. évben esedékes bevétel 120.000 Ft.

* **Finanszírozási bevételek**

Ez az előző évi költségvetési maradvány 233.628.183 Ft.

**KIADÁSOK**

* **Személyi juttatások és munkaadói járulékok**

A védőnők, a könyvtáros és a falugondnokok, továbbá a választott tisztségviselők személyi juttatásai (48.062.000 Ft) és a hozzá kapcsolódó munkaadói járulékok (9.860.000 Ft) jogszabály szerint kerültek tervezésre.

A közhasznú foglalkoztatáshoz kapcsolódóan ezen a jogcímen keletkező kiadásokat évközi előirányzat-módosítással fogjuk elszámolni, az aktuálisan kötött támogatási szerződésnek megfelelően.

Itt került továbbá tervezésre a rendőrséggel kötött együttműködési megállapodás alapján a közbiztonság növelésére fordított többletmunka kiadásainak elszámolása, mely a 2016-ról megmaradt összeggel növelten összesen 1.400.000 Ft-ot jelent.

Az együttműködésre és a folyamatos szolgálat biztosítására 2015-ben, és 2016-ban is 1-1 millió forintot terveztünk, ami nem került teljes mértékben felhasználásra. Így az idei évben az előző évről megmaradt keretet csak a várható felhasználás erejéig növeltük.

Ide tartoznak még a reprezentációs kiadások is, melyek a rendezvényekkel kapcsolatban felmerült reprezentációt és az idei jubileumi évből adódó többlet reprezentációt is tartalmazva 5.000.000 Ft-ot tesznek ki.

* **Dologi kiadások**

E kiadási jogcímen az alábbiak kerültek tervezésre:

* + Közutak karbantartása, dűlőnév táblák kihelyezése 3.813.600 Ft

folytatva az együttműködést az Oldal és társa Bt-vel. 1.000.000 Ft

A dűlőutak gréderezése szükség és igény szerint valósult meg az eddig eltelt ciklusban. A vállalkozó partner a közös munka folytatásában.

Dűlőnév-táblák

300 darab kétoldalas tábla 461.000 Ft

tartó (beton-alapból) 300 db 1.000.000 Ft

A tavalyi évben kezdődött a tervezés és a forma kialakítása. A vállalkozó már az ősz folyamán elkészült a mintadarabokkal, így nem lesz akadálya a munka idei évi kivitelezésének.

Továbbá itt került tervezésre a téli időszaki utak csúszásmentesítése, valamint az önkormányzati utak kisebb javításai.

* + Közvilágítás 4.826.000 Ft
  + Védőnők dologi kiadásai (energia, telefon, szakmai anyag, szakmai szolgáltatás stb.) 1.093.763 Ft
  + Csemői Hírmondó kiadása és kézbesítése

(önként vállalt feladatként) 1.782.000 Ft

* + „Település image” kialakítása

(önként vállalt feladatként) 6.400.000 Ft

új weboldal 600.000 Ft

Csemőt bemutató füzet 1.500.000 Ft

Nemzeti Vágta 3.000.000 Ft

CSEMŐ sátor 800.000 Ft

póló, sapka, kötő 500.000 Ft

reprezentációs ajándék (kulcstartó) 1.000.000 Ft

(Ezt a reprezentációs kiadást a külső személyi juttatások között kellett megtervezni.)

Az új weboldal már elkészült. Nemcsak a tipográfiája újult meg, hanem új menüpontokkal bővült és megfelel a modern kor követelményeinek, hiszen kommentelhető, megosztható a tartalom. Folyamatos a feltöltése, jelenleg ott állunk, hogy a ciklus kezdete óta minden adat fent van, napjainkban a képgaléria feltöltését kezdtem el.

A Csemőt bemutató színes könyvecskében a település 65 éves története és a virágosítás 20 évének krónikája szerepel majd sok-sok képpel, A/5 formátumban, kihajtható és letéphető képeslappal. Terveim szerint ezt a júliusi Hírmondóval együtt minden háztartásba eljuttatjuk – ajándékként.

Itt említem meg, hogy a lakosság felé tavasszal, nyáron és ősszel is ajándékok nyújtásával tennénk emlékezetessé az évfordulókat. Tavasszal - ahogy tavaly is - minden háztartásba egy csomag virágmagot juttatunk el, hogy a virágosítás ne lehessen pénzkérdés! Nyáron érkezne a színes kiadvány, szintén 1550 példányban. E költséghelyen a tipográfiai tervezést és 3000 példányban a nyomtatást terveztük be.

Ősszel pedig egy rézből készült két oldalas kulcstartót szeretnék kiküldeni a Hírmondóval, amelynek egyik oldalán a települési címer másik oldalán a jubileumokra való utalás szerepelne. A kulcstartó anyaga az a veretes bronz lenne, mint amiből a fejlődésért emlékérem, vagy amiből az önkormányzatiság 25 évének emlékére készítetett érem volt. (Ennek költségét tartalmazza a reprezentációs ajándék költséghely).

Csemő és a települést képviselő lovasok 2016-ban kiemelkedően szerepeltek a Nemzeti Vágtán. A települési marketing szempontjából is kiemelkedőnek ítélem ezt a reklám-lehetőséget. Cegléd város vezetőivel már egyeztettem arról, hogy az idei évben Csemő társrendezőnek jelentkezne a Ceglédi Elővágtán. Az ajánlatom szerint Csemő fizeti a nevezési díj felét (1,25 millió forint) és az elővágtán mi biztosítanánk a versenyzők, a szervezők és a protokolláris vendégek ellátását, valamint padokkal, asztalokkal a közönség kiszolgálását. Cserébe azt kértem, hogy az elővágtát Cegléd-Csemő Elővágtának hívják. Az ajánlatot meghallgatták, testületük elé viszik a javaslatot. Ezzel egyébként egy Cegléddel közös sátorban Csemő is helyet kaphatna az országos vágta döntőjében arra, hogy népszerűsítsük magunkat. A költséghelyen terveztünk azzal is, hogy döntőbe kerülés esetén buszt indítunk az érdeklődő szurkolóknak.

Ehhez kapcsolódik, hogy szeretnék olyan feliratos kis-sátrakat vásárolni, melyeken a települési címer és a virágosítás is megjelenik. Ezeket nemcsak a saját rendezvényeinken használnánk, hanem ezzel lehetne menni a környező településekre főzni, bemutatkozni. Az egységes megjelenést hasonló feliratokkal díszített pólók, kötők tennék teljessé.

* + Gyermekétkeztetés 37.497.051 Ft

(További 2.227.020 Ft tervezve az Óvodánál személyi és dologi kiadásra.)

* + Falugondnokok dologi kiadásai 4.350.000 Ft
  + Könyvtár és Közösségi Színtér dologi kiadásai 2.341.732 Ft
  + Növénytermesztéssel kapcsolatos kiadások

(önként vállalt feladatként) 3.000.000 Ft

* + Kiemelt állami és önkormányzati rendezvények kiadásai

(önként vállalt feladatként) 16.000.000 Ft

Tavalyi tény: 15.103.000.-Ft

Az idei év kiemelkedő évnek számít, két jubileumot is ünnepelhetünk.

Egyrészről 65 éves a település, másrészt az idén lesz 20 esztendeje, hogy Csemő elnyerte a legvirágosabb falu kitüntető címet.

Szeretném a rendezvényeket az elmúlt években kialakított színvonalon megtartani, illetve az évfordulók méltó megemlékezésére idén külön hangsúlyt fektetni. Ezért van a tavalyi tényadatnál magasabb előirányzat a tervezetben.

Adja magát, hogy Csemő Virágünnepe, azaz a Falunap legyen a kiemelt rendezvény. Az idén két teljes nappal (június 30-július 1.) tervezünk. Június 30-án, pénteken egy emlékkonferenciával kezdődik az ünnepség, melyen középpontjában a 20 év eredményeinek bemutatása áll. Erre a napra elkészül egy színes kiadvány, amely a település történetét és a virágosítási eredményeket is tartalmazza. Kora délután a Sportcentrumban kispályás labdarúgó tornát tervezünk neves sztárvendégekkel. Késő délután és este a Templom térre főleg az ifjúság számára érdekes előadók koncertjei következnek. Szombaton a „megszokott rendben” folytatódik a rendezvénysorozat, főzőversennyel, sztárvendégekkel. Este nagykoncert és tűzijáték, melyet követően az éjszakába a szokásos két helyszínen tartandó mulatság vezet át bennünket. A fellépők szervezés alatt vannak, a program összeállítása folyamatos.

* + Biztosítási díjak (vagyon, gépjárművek) 1.862.000 Ft
  + Cégautóadó 740.000 Ft
  + Projektmenedzser lakossági szolgáltatása

(önként vállalt feladatként) 1.524.000 Ft

* + Pénzügyi szolgáltatási díjak 4.000.000 Ft
  + Lomtalanítás 1.500.000 Ft

tavasszal és ősszel 1-1 alkalommal

Ebben a ciklusban a két lezárt évben tavasszal és ősszel sikerült megvalósítanunk a külterületi lomtalanítást. 2015-ben volt igényfelmérés arra vonatkozóan, hogy a külterületi lakosság mennyire igényli és vállalja megfizetni a szervezett és rendszeres szemétszállítást a külterületi részeken. Az eredmény azt mutatta, (miután 9, azaz KILENC fő jelezte készségét és képességét…), hogy - vélhetően az ingyenesség okán - elégséges a lomtalanítás megszervezése. Álláspontom szerint azzal is nagyot léptünk előre, hogy a korábbi évi egy lomtalanítás számát megdupláztuk…

* + Postai szolgáltatás RGYK Erzsébet utalványok 300.000 Ft
  + 2016.IV. negyedévi áfa fizetési kötelezettség 4.282.000 Ft
  + Adósságkonszolidáció I.

pályázatból Helyi Építési Szabályzatra 2.415.589 Ft

* + Önkormányzati vagyon működtetése 3.570.000 Ft

(Sportpálya, Helytörténeti Gy., Zöldhalmi Közösségi Ház, Tájház, Játszótér, Bogácsi üdülő működési kiadásai)

* **Ellátottak pénzbeli juttatásai**

E soron a különböző szociális támogatások kerültek tervezésre a táblázat szerinti részletezésben (BURSA ösztöndíjak 750.000 Ft, Arany J. Tehetséggondozó Program ösztöndíjai 266.000 Ft, köztemetés 1.000.000 Ft, természetben nyújtott települési támogatás (nyugdíjasok karácsonyi csomagja, rászorulók élelmiszercsomagja, tűzifa támogatás) 8.000.000 Ft, települési támogatás (rendszeres, egyedi támogatások) 15.000.000 Ft). Egyéb önkormányzati rendeletben megállapított juttatás jogcímen az első lakáshoz jutók támogatása (300.000 Ft), valamint a 16 éven aluli csemői gyerekek karácsonyi támogatása (5.025.000 Ft) várható kiadások szerepelnek.

* **Elvonások és befizetések**

Mivel a törvényalkotók úgy rendelkeztek, hogy 2017.01.01-től az iskolák működtetését is teljes egészében átveszi a Klébersberg Intézményfenntartó Központ és ehhez nem írtak elő törvényi bepótlást, így a korábbi kötelezettségvállalás érvényét vesztette, ezen a soron nem kellett terveznünk.

* **Egyéb működési célú kiadások**

A civil szervezetek tervezett támogatását (5.259.000 Ft), a háziorvosi ügyelet szerződés alapján fizetendő 200.000 Ft/ hó összegét (2.400.000 Ft), az alakuló fogorvosi ügyelet fenntartására vállalt 1.641.000 Ft-ot, valamint az iskolaegészségügy feladat ellátásáért a Cse-csemő Bt.-nek fizetendő havi 22.800 Ft-ot (273.600 Ft) tartalmazza. Itt jelenik meg a tervezett tartalék összege is   
(42.047.167 Ft), mely fedezetet nyújthat az esetleges elszámolásból adódó visszafizetési kötelezettségeknek, a közhasznú foglalkoztatás kiadásainak önerejéhez, valamint a képviselő-testület által elfogadott egyéb kiadásokhoz.

A civil szervezetek tervezett támogatása részletesen:

**NEA – Csemői Palotás SE működési támogatás**

**önerő (10 %) 259.000 Ft**

A Nemzeti Együttműködési Alap (NEA) 2017-ben is pályázatot írt ki civil szervezetek működési célú támogatására. A pályázaton elnyerhető összeg 3.000.000.-Ft. A nyert forráshoz 10 % önerő biztosítása szükséges. A Csemői Palotás SE nevében benyújtottam a pályázatot, a projekt költségvetése: 2.590.000.-Ft, ebből a támogatási igény 2.331.000.-Ft. A pályázat azonosító száma: NEA-MA-17-M-1337.

A pályázat sikere esetén a támogatást egyrészt a szakosztályok működési, versenyeztetési költségeire, másik részét az edzéshez és versenyzéshez szükséges eszközök vásárlására kívánjuk felhasználni.

**civil szervezetek támogatása 5.000.000.-Ft**

Bejegyzett civil szervezetek támogatása 2.400.000 Ft

„Külsős” civil szervezetek támogatása 600.000 Ft

CVSE – edzők támogatása

foci, birkózás, pingpong (65 e Ft/hó) 800.000 Ft

Csemői Palotás SE támogatás 1.200.000 Ft

Kiemelt fontosságú önkormányzati feladatnak tartom, a sport, a testmozgás lehetőségének biztosítását – minden korosztály számára. A Sportfejlesztési Koncepció alapján elindultunk az úton: bővítettük és komfortosítottuk a Sportcentrumot, amely továbbra is ingyenesen áll a mozgásigények kielégítésére. Megalakítottuk a Csemői Palotás Sportegyesületet, kifejezetten a versenysport menedzselésére. Nagyon büszke vagyok arra, hogy szakedzői közreműködéssel több, közel 100 gyermek sportol heti rendszerességgel. Ezt az utat szeretném folytatni, amikor – a tavalyi szintnek megfelelően – teszek javaslatot az edzők útiköltségének finanszírozására, továbbá arra, hogy a versenyeztetés költségeihez az önkormányzat járuljon hozzá. E körben megjegyzem, hogy az egyesület nevében működési támogatásra beadott pályázatunk van – a 3.b. pontban írt tartalommal.

Természetesen amennyiben a pályázat nyer, úgy az önkormányzati támogatásra nem lesz szükség.

* **Beruházások és Felújítások**

A 4. számú melléklet részletesen tartalmazza az egyes előirányzatokat.

**Elnyert pályázati támogatás (Adósságkonszolidáció II.ütem): 133.497.438 Ft**

**- belterületi utak fejlesztése 51.015.900 Ft**

**- központi orvosi rendelők klimatizálása 3.202.305 Ft**

**- ravatalozó felújítása 4.798.595 Ft**

**- óvoda burkolatcsere, szerelvénykorsz. 35.865.714 Ft**

**- Kulturális Kiállítóhely felújítása 38.614.924 Ft**

A 2017-re tervezett fejlesztési elképzelések megvalósítására az alábbiak szerint teszek javaslatot:

**1. saját erős kiegészítése elnyert pályázatnak 8.200.000 Ft**

**2. saját erő – beadandó pályázathoz 20.422.235 Ft**

**3. saját erő – beadott pályázathoz 3.000.000 Ft**

**4. külterületi saját erős fejlesztések 5.000.000 Ft**

**5. belterületi saját erős fejlesztések 9.459.220 Ft**

**ÖSSZESEN:** **46.081.455-Ft**

**A fenti tételek a fejlesztések és beruházások körébe tartoznak, a kötelező önkormányzati feladatok (intézményi működtetés, étkeztetés, hatósági feladatok, üzemeltetési költségek) ellátásán felül jelentkeznek.**

Részletezve a feladatok és költségek:

**1. saját erős kiegészítése elnyert pályázatnak 8.200.000.-Ft**

1.a. Az adósságmentes 2.0 pályázatunk kapcsán

- projektmenedzsment, költség-haszon elemzés 1.200.000.-Ft

- közbeszerzés 700.000.-Ft

- műszaki ellenőrzés 1.300.000.-Ft

Ezek a költségek nem voltak tervezhetőek a pályázatban, viszont szükségszerű kiadások a beruházás megvalósulásához.

1.b. Kulturális Kiállítóhely kialakítása

konyha, étkező berendezése, függönyök, szőnyegek beszerzése, bútorok 2.000.000.-Ft

udvar, környezet tereprendezése 1.000.000.-Ft

villamos energia hálózatfejlesztés 1.500.000.-Ft

A Kulturális Kiállítóhely kapcsán – ahogy a zöldhalmi orvosi rendelőnél – csak az ÉPÜLET felújításának költségeit lehetett pályázni, így szükségképpen tervezni kell a berendezési tárgyak beszerzését, és a felújított épület környezetének rendbe tételét.

A villamos energia hálózatfejlesztésére azért van szükség, mert a pályázatba beállított napkollektor és gázmotor mindenképpen három fázisú energia-táplálást követel, amivel a jelenlegi ingatlan nem rendelkezik. Őszintén bevallom, hogy ez a probléma a tervezés során elkerülte a figyelmünket, a három fázist így önkormányzati költségen kell 350 méterről odavezetni…

1.c. Belterületi útfejlesztés (az adósságmentes 2.0. pályázaton belül)

műszaki ellenőr díja 500.000.-Ft

Az adósságmentes projektben fogadott műszaki ellenőrnek magasépítészet szakirányon van képesítése és engedélye. Mind az útalap-építés (Akácos utca, Boda utca), mind az új kopóréteg (Bogdán-iskola dűlő) mélyépítésnek minősül, így külön e szakfeladatokra kell alkalmaznunk mélyépítő műszaki ellenőrt.

**2. saját erő – beadandó pályázathoz 20.422.235.-Ft**

VP pályázat – külterületi utak fejlesztésére

önerő (15 %) 19.215.735.-Ft

műszaki ellenőrzés 1.206.500.-Ft

Régen várt pályázati felhívás jelent meg 2016. december 9-én, a vidéki térségek kisméretű infrastruktúrájának és alapvető szolgáltatásainak fejlesztésére jogcímen. A pályázati intézkedés címe: a külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése. Ezzel a pályázattal lehetőségünk lesz grédert vásárolni, illetve 4 stratégiai dűlőutat útalappal ellátni. A támogatási intenzitás 85%, a maximális pályázható összeg 100 millió forint. A tervezés és a közbeszerzés, ahogy a projektmenedzsment is - a pályázatban elszámolható költségek közé sorolt kiadás, azzal terveznünk nem kell. Az önerőt és a műszaki ellenőrzést nem támogatja a pályázati felhívás, terveznünk kell. A pályázatot február 6-ig kell elektronikus úton rögzítenünk.

**3. saját erő – beadott pályázathoz 3.000.000.-Ft**

VEKOP pályázat – kerékpárút létesítése

tartalék 3.000.000.-Ft

A Csemő-Cegléd kerékpárút pályázata tartalmazza az összes adminisztrációs (tervezés, közbeszerzés, projektmenedzsment, műszaki ellenőrzés…) költséget, így a pályázat támogathatósága esetén erre terveznünk nem kell. Azért javaslom egy tartalék összeg beállítását, mert lehetnek az engedélyezési eljárás során olyan költségek, (illeték, további szakhatósági engedélyek beszerzése, tervezési részletrajzok, számítások készítése…) amelyek a projekt összköltségéhez (500 millió forint) viszonyítva

komoly nagyságrendbe kerülhetnek. Hangsúlyozni kívánom, hogy csak pályázati győzelem esetén és csak akkor kell ebből a tartalékból költség kiadásra számítanunk, ha a szerződéskötéshez (bár ott tartanánk…) további feladatokat írna elő a közreműködő hatóság.

**4. külterületi saját erős fejlesztések 5.000.000.-Ft**

Közvilágítás-fejlesztés

külterületen új lámpatestek tervezése, kivitelezése 5.000.000.-Ft

Folytatjuk a külterületi közvilágítási programot. Az idei évi igény már tavaly októberben benyújtásra került a szolgáltató tervezőihez. Ajánlatot még nem kaptunk. A tervezett nagyságrend egy keretösszeg, így a költségkereten „belül eső” fejlesztések tervezését és kivitelezését rendeljük meg.

**5. belterületi saját erős fejlesztések 4.200.000.-Ft**

5.a. Templom tér fejlesztése, új színpad építése

új színpad tervezése 500.000.-Ft

új kút fúrása 1.500.000.-Ft

A 2016. évben megvalósult a Templom tér zöldfelületének megújítása. Ezt a munkát szeretnénk folytatni azzal, hogy kibővítjük a színpadot. Új megmagasított tetőszerkezet épülne, a színpadhoz technikai keverőállás és műszaki raktár, valamint öltöző épülne, közvetlen színpadkapcsolattal.

A tavalyi évben az is világossá vált, hogy az ingatlanon lévő fúrott kút nem alkalmas a zöldfelület locsolására, így indokolt új, a megnövekedett zöldfelület kezeléséhez elegendő vízhozammal rendelkező kút fúratása.

5.b. Iskola előtt játszótér

gumiburkolat cseréje 600.000.-Ft

közvilágítás kiépítése 600.000.-Ft

Megállapítható, hogy a 2010-es átadás óta jelentősen elhasználódott a játszótér gumiburkolata, javítása, pótlása indokolt és szükségszerű, ahogy a terület kivilágításának megvalósítása is.

5.c. Helytörténeti Gyűjtemény

vakolási, festési munkák

(alászigetelés befejezési munkái) 400.000.-Ft

Az alászigetelési munkák tavaly ősszel megtörténtek a présházban. A vakolat leverésre került, a falak tavaszra kiszáradnak. A befejező munkákkal a tavasz végére szeretnénk elkészülni, hogy a múzeumok látogatóit és a nyári programokat ne „építési terület” fogadja.

5.d. Óvoda

A Hétvezér tér felőli kerítés cseréje 600.000.-Ft

Az óvoda Hét vezér tér felőli elöregedett tujáit kiszedni tervezzük, így szeretnénk „tágítani” a teret. A tuják árnyában lévő elöregedett drótkerítés helyére a sportcentrumnál megismert kerítéselemekből építünk új kerítést.

5.e. Szabadtéri kondigépek beszerzése 1.506.220 Ft

2016. évben kötött szerződés alapján még tavaly kifizettük a telepíteni kívánt eszközök vételárának felét, 2017-évben esedékes a kötelezettségvállalás fennmaradó 50%-a.

5.f. Gépjárművásárlás 1.000.000 Ft

A megnövekedett feladatok ellátásához további egy kisteherautó beszerzése vált indokolttá.

5.g. Gépjármű felújítás 1.000.000 Ft

A meglévő Renault kisteherautó teljes felújításra szorul (felfúrt új motrot kap és új platót), melynek összege előzetes árajánlat alapján a fenti összeg.

5.h. Fogorvosi rendelő fűtéskorszerűsítése 1.603.000 Ft

Meghibásodás, illetve korszerűsítési igény miatt esedékessé vált a fogorvosi rendelőben (önkormányzati vagyonelem) a fűtési rendszer, melynek összege árajánlat alapján a fenti összeg.

5.i. Posta utcai szolgálati lakás bejárati ajtócsere 150.000 Ft

A meglévő ajtó napjainkra javíthatatlanná vált, ezért szükségszerű annak cseréje.

* **Finanszírozási kiadások**

Ez a sor tartalmazza a 2016. év végén megelőlegezett 2017. évi 00. havi nettó állami támogatás (11.796.422 Ft) technikai visszafizetését, továbbá az intézmények (Csemői Polgármesteri Hivatal, Csemői Nefelejcs Óvoda) finanszírozására folyósítandó támogatásokat. A Polgármesteri Hivatalnál kell tervezni az idei évben kiemelt jelentőségű zöldterület fejlesztését.

Virágpalánta 1.000.000 Ft

Virágtartó és más eszközök, anyagok

beszerzése 1.500.000 Ft

Hét vezér tér átalakítása 4.000.000 Ft

A virágpalánta címnél tervezett összeg a „szokásos” évi egynyári fajták megvásárlására elkülönített költség. Természetesen az idén is élünk azzal a lehetőséggel, hogy magunk is hajtatunk virágokat. Ez a költséghely tartalmazza a tavaly elkezdett „virágmag ajándék” alapanyagának beszerzését is. Az idén is szeretnénk minden háztartásba eljuttatni virágmagokat, hogy a környezetszépítés ne lehessen pénzkérdés. A virágtartó tekintetében vizsgáljuk annak lehetőségét, hogy a külterületi részeken, oszlopokon helyezzünk el egynyári virágokat, vagy fából új ágyásokat helyezzünk ki. Ide van tervezve a tartószerkezetek, valamint a vízgyűjtős tárolóedényeknek a beszerzése is.

Hét vezér tér a település abszolút központi és frekventált része. Az idei évben a meglévő épített környezet változatlanul hagyása mellett szeretném, ha a tér olyan virágkompozícióval gazdagodna, ahol a 20 és 65 éves jubileumok megjeleníthetőek. A tervezési előkészületeket kertépítő mérnök segíti.

**Tisztelt Képviselő-testület!**

Az államháztartási törvény rögzíti az önkormányzati költségvetési rendelet tartalmára vonatkozó előírásokat. A hivatkozott jogszabályok az irányadóak arra vonatkozóan, hogy mit kell tartalmaznia az önkormányzat költségvetési bevételeinek és kiadásainak, valamint rendelet-tervezet kötelezően előírt tartalmi elemeit.

A költségvetés tervezése már a tényleges adatok, az önkormányzat részére megállapított állami támogatás alapján történik.

Az Önkormányzat 2017. évi költségvetési rendelet-tervezete a tervezés alapvető kritériumainak betartásával – miszerint működési hiány nem tervezhető, továbbá az önkéntes feladatok felvállalása nem veszélyeztetheti a kötelezően ellátandó feladatokat - a változó jogszabályi környezetnek megfelelően, és az intézményhálózat feladatainak ellátásához szükséges fedezet biztosításával készült.

A költségvetési rendelet-tervezetet valamennyi bizottság tárgyalja a testületi ülés előtt.

Kérem a Tisztelt Képviselő-testületet az előterjesztés megtárgyalására.

Csemő, 2017. február 5.

Dr. Lakos Roland

polgármester